62024CJ0086
HOTĂRÂREA CURȚII (Camera a opta)
2 octombrie 2025 (
*1
)
„Trimitere preliminară – Uniunea vamală – Regulamentul (UE) nr. 952/2013 – Determinarea originii mărfurilor – Regulamentul delegat (UE) 2015/2446 – Subpoziția 730441 din Sistemul armonizat de denumire și codificare a mărfurilor – Tuburi, țevi și profile tubulare, fără sudură, din fier sau din oțel – Validitatea regulii de origine aplicabile țevilor de oțel – Țevi finisate la cald, reduse ulterior la rece”
În cauza C‑86/24,
având ca obiect o cerere de decizie preliminară formulată în temeiul articolului 267 TFUE de Krajský soud v Ostravě – pobočka v Olomouci (Curtea Regională din Ostrava, Secția din Olomouc, Republica Cehă), prin decizia din 23 ianuarie 2024, primită de Curte la 2 februarie 2024, în procedura
CS STEEL a.s.
împotriva
Generální ředitelství cel,
CURTEA (Camera a opta),
compusă din domnul S. Rodin (raportor), președinte de cameră, domnii N. Piçarra și N. Fenger, judecători,
avocat general: domnul R. Norkus,
grefier: doamna R. Stefanova‑Kamisheva, administratoare,
având în vedere procedura scrisă și în urma ședinței din 27 martie 2025,
luând în considerare observațiile prezentate:
–
pentru CS STEEL a.s., de D. Urbanec, advokát;
–
pentru Generální ředitelství cel, de P. Polák;
–
pentru guvernul ceh, de L. Březinová, L. Halajová, M. Smolek și J. Vláčil, în calitate de agenți;
–
pentru guvernul spaniol, de M. Morales Puerta și P. Pérez Zapico, în calitate de agenți;
–
pentru Comisia Europeană, de B. Eggers și J. Hradil, în calitate de agenți,
având în vedere decizia de judecare a cauzei fără concluzii, luată după ascultarea avocatului general,
pronunță prezenta
Hotărâre
1
Cererea de decizie preliminară privește validitatea regulii primare aplicabile mărfurilor de la subpoziția 730441 (denumită în continuare „regula primară”) din Sistemul armonizat de denumire și codificare a mărfurilor (denumit în continuare „SA”), prevăzută în anexa 22-01 la Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii (JO 2015, L 343, p. 1).
2
Această cerere a fost formulată în cadrul unui litigiu între CS STEEL a.s., o societate cehă, pe de o parte, și Generální ředitelství cel (Direcția Generală a Vămilor, Republica Cehă) (denumită în continuare „autoritatea națională vamală”), pe de altă parte, în legătură cu o rectificare a taxelor vamale impusă acestei societăți.
Cadrul juridic
Dreptul internațional
3
SA a fost instituit prin Convenția internațională privind Sistemul armonizat de denumire și codificare a mărfurilor, încheiată la Bruxelles la 14 iunie 1983 [Recueil des traités des Nations unies, vol. 1503, p. 4, nr. 25910 (1988)], în cadrul Organizației Mondiale a Vămilor (OMV), și aprobată, împreună cu Protocolul de modificare a acesteia din 24 iunie 1986, în numele Comunității Economice Europene, prin Decizia 87/369/CEE a Consiliului din 7 aprilie 1987 (JO 1987, L 198, p. 1, Ediție specială, 02/vol. 3, p. 199). Notele explicative ale SA sunt elaborate în cadrul OMV în conformitate cu dispozițiile acestei convenții.
4
Nota explicativă referitoare la poziția 7304 din SA precizează:
„Tuburile, țevile și profilele tubulare de la această poziție pot fi obținute prin diferite procedee:
[…]
B. Filare la cald prin extruziunea unui fier rotund într‑o presă, fie sub sticlă (procedeul Ugine Sejournet), fie sub un alt lubrifiant. Acest procedeu cuprinde, de fapt, operațiunile următoare: străpungere, expansiune sau nu și filare.
Operațiunile definite mai sus sunt urmate de operațiuni de finisare:
–
fie la cald: în acest caz tubul brut trece, după ce a fost reîncălzit, într‑un calibrator‑reducător, trăgător sau nu, iar apoi într‑o mașină de îndreptat țevi;
–
fie la rece pe mandrină, prin tragere pe un banc sau prin laminare pe laminor cu «pas de pelerin» (procedeele Mannesmann sau Megaval). Aceste procedee permit să se obțină, pornind de la tuburi laminate sau extrudate la cald, utilizate drept eboșe, tuburi cu diametre și grosimi mai mici decât cele obținute prin procedeele la cald (se precizează că procedeul Transval permite să se obțină direct tuburi de grosime mică), ca și tuburi cu toleranțe reduse în privința diametrului și a grosimii. Operațiunile la rece permit și obținerea unor grade diferite de finisare a suprafeței, în special obținerea «suprafeței glasate» (tuburi cu rugozitate mică), necesare de exemplu, pentru cricurile și verinele pneumatice și pentru cilindrii hidraulici.
[…]”
Dreptul Uniunii
Codul vamal
5
Articolul 60 din Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO 2013, L 269, p. 1, rectificare în JO 2016, L 267, p. 2, denumit în continuare „Codul vamal”), intitulat „Dobândirea originii”, prevede la alineatul (2):
„Mărfurile în producerea cărora intervin mai multe țări sau teritorii sunt considerate ca fiind originare din țara sau din teritoriul în care au fost supuse ultimei transformări sau prelucrări substanțiale, justificate economic, efectuate într‑o întreprindere echipată în acest scop și din care a rezultat un produs nou sau care reprezintă un stadiu de fabricație important.”
6
Articolul 62 din acest cod, intitulat „Delegarea de competențe”, prevede:
„Comisia [Europeană] este împuternicită să adopte acte delegate în conformitate cu articolul 284 pentru a stabili normele conform cărora mărfurile, pentru care este necesară stabilirea originii nepreferențiale în vederea aplicării măsurilor Uniunii [Europene] menționate la articolul 59, sunt considerate ca fiind obținute în întregime într‑o singură țară sau într‑un singur teritoriu sau ca fiind supuse ultimei transformări sau prelucrări substanțiale, justificate economic, efectuate într‑o întreprindere echipată în acest scop și din care a rezultat un produs nou sau care reprezintă un stadiu de fabricație important într‑o țară sau pe un teritoriu, în conformitate cu articolul 60.”
7
Articolul 284 din codul menționat, intitulat „Exercitarea delegării”, precizează condițiile în care se exercită aceasta.
Regulamentul delegat 2015/2446
8
În exercitarea competenței pe care i‑o conferă articolul 62 din Codul vamal, Comisia a adoptat Regulamentul delegat 2015/2446.
9
Anexa 22-01 la acest regulament delegat este intitulată „Note introductive și lista operațiunilor de prelucrare sau transformare substanțială care conferă originea nepreferențială”. Această anexă cuprinde o parte intitulată „Note introductive”, ale cărei puncte 2 și 3 au următorul cuprins:
„2. Aplicarea regulilor din prezenta anexă
2.1.
Regulile prevăzute în prezenta anexă se aplică mărfurilor pe baza clasificării lor în [SA], dar și pe baza altor criterii care pot fi prevăzute în plus față de pozițiile sau subpozițiile [SA] create special în scopul prezentei anexe. O poziție sau o subpoziție a [SA] care este divizată în continuare pe baza acestor criterii este denumită în prezenta anexă «poziție fracționată» sau «subpoziție fracționată». […]
Clasificarea mărfurilor la poziții sau subpoziții ale [SA] este reglementată de Regulile generale de interpretare a [SA] și de orice notă referitoare la secțiuni, capitole și subpoziții ale acestui sistem. Aceste note și reguli sunt parte integrantă din Nomenclatura combinată, care figurează în anexa I la Regulamentul (CEE) nr. 2658/87 al Consiliului [din 23 iulie 1987 privind Nomenclatura tarifară și statistică și Tariful vamal comun (JO 1987, L 256, p. 1, Ediție specială, 02/vol. 4, p. 3)]. Pentru identificarea corectă a unei poziții fracționate sau a unei subpoziții fracționate pentru anumite mărfuri din prezenta anexă, Regulile generale de interpretare a [SA] și orice notă referitoare la secțiuni, capitole și subpoziții ale acestui [SA] se aplică mutatis mutandis, cu excepția cazului în care prezenta anexă prevede dispoziții contrare.
[…]
3. Glosar
Atunci când se bazează pe o modificare a clasificării tarifare, regulile primare de la nivelul subdiviziunilor pot fi exprimate cu ajutorul abrevierilor de mai jos.
[…]
CTH – modificare către poziția în cauză de la orice altă poziție
[…]”
10
Capitolul 73 din anexa menționată conține un tabel care indică regulile primare care trebuie aplicate pentru a stabili țara sau teritoriul de origine al mărfurilor menționate în acesta și identificate în conformitate cu poziția sau subpoziția lor din SA, în special regula primară aplicabilă tuburilor și țevilor trase sau laminate la rece, din oțel inoxidabil fără sudură, cu secțiune circulară, care se încadrează la subpoziția 730441 din SA. Tabelul menționat are următorul cuprins:
„Cod SA 2012
Denumirea mărfurilor
Reguli primare
[…]
7304
Tuburi, țevi și profile tubulare, fără sudură, din fier sau din oțel.
Conform precizărilor referitoare la subpoziții
– Tuburi și țevi, de tipul celor utilizate pentru conducte de petrol sau conducte de gaze:
7304 11
– – Din oțeluri inoxidabile
CTH
[…]
– Altele, cu secțiunea circulară, din oțeluri inoxidabile:
7304 41
– – Trase sau laminate la rece
CTH; sau modificare de la profilele tubulare de la subpoziția 7304 49
7304 49
– – Altele
CTH”
Litigiul principal, întrebarea preliminară și procedura în fața Curții
11
Maxim Tubes Company Pvt. Ltd, societate cu sediul în India, a importat în această țară țevi din oțel finisate la cald provenite din China, încadrate la subpoziția 730411 și conforme cu standardul ASTM A312. Aceste țevi au fost ulterior reduse la rece în India, fiind laminate, decapate, pasivate, încălzite din nou, îndreptate și decupate, ceea ce a avut ca efect modificarea dimensiunilor lor. Țevile astfel transformate și care corespundeau încă standardului ASTM A312 au fost exportate în Uniune către CS STEEL.
12
În perioada cuprinsă între luna ianuarie 2016 și luna decembrie 2017, Celní úřad pro Olomoucký kraj (Administrația vamală pentru regiunea Olomouc, Republica Cehă) a acceptat șase declarații vamale depuse de CS STEEL, în vederea punerii în liberă circulație a țevilor din oțel inoxidabil fără sudură cu secțiune circulară, care se încadrează la subpoziția tarifară 730441 din SA și care au fost declarate de origine nepreferențială indiană.
13
În urma unui control, autoritatea națională vamală a concluzionat că aceste țevi erau de origine chineză și, în consecință, a procedat la o rectificare a taxelor vamale datorate, în conformitate cu Regulamentul de punere în aplicare (UE) 2018/330 al Comisiei din 5 martie 2018 de instituire a unei taxe antidumping definitive la importurile anumitor țevi și tuburi fără sudură, din oțel inoxidabil, originare din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036 al Parlamentului European și al Consiliului (JO 2018, L 63, p. 15).
14
Această autoritate a apreciat că schimbarea originii țevilor menționate nu ar fi fost posibilă decât dacă țevile ar fi fost fabricate din mărfuri care se încadrează la alte poziții din SA, precum deșeuri și resturi de oțel, care se încadrează la poziția 7204, sau din profile tubulare, care se încadrează la subpoziția 730449.
15
Sesizat cu o acțiune formulată de CS STEEL împotriva deciziilor adoptate de autoritatea națională vamală în legătură cu această rectificare, Krajský soud v Ostravě – pobočka v Olomouci (Curtea Regională din Ostrava – Secția din Olomouc, Republica Cehă), care este instanța de trimitere, ridică problema validității regulii primare referitoare la determinarea originii mărfurilor care se încadrează la subpoziția 730441 din SA, prevăzută în anexa 22-01 la Regulamentul delegat 2015/2446, în măsura în care, potrivit acestei reguli, unor astfel de mărfuri rezultate dintr‑o reducere la rece a produselor care se încadrează la subpoziția 730449 din SA li se conferă caracterul de mărfuri originare din țara în care au avut loc aceste operațiuni, în timp ce o astfel de transformare a produselor care se încadrează la subpoziția 730411 din SA nu conferă acestor mărfuri o astfel de origine.
16
În această privință, instanța de trimitere arată că din regula primară referitoare la determinarea originii mărfurilor clasificate la subpoziția 730441 din SA, interpretată în lumina Hotărârii din 21 septembrie 2023, Stappert Deutschland (C‑210/22, EU:C:2023:693), reiese că o schimbare a originii are loc în esență fie printr‑o modificare a poziției tarifare, fie prin reducerea la rece a unui produs care se încadrează la subpoziția 730449 din SA. Potrivit acestei instanțe, din moment ce singura diferență relevantă între subpoziția 730449 și subpoziția 730411 este aparent destinația țevilor, această regulă primară ar fi susceptibilă să stabilească o distincție discriminatorie în privința produselor transformate care se clasifică înainte de transformare la subpoziția 730411 din SA.
17
În aceste împrejurări, Krajský soud v Ostravě – pobočka v Olomouci (Curtea Regională din Ostrava, Secția din Olomouc) a hotărât să suspende judecarea cauzei și să adreseze Curții următoarea întrebare preliminară:
„Regula primară pentru determinarea originii exprimată la subpoziția 730441 din [SA], prevăzută în anexa 22-01 la Regulamentul delegat [2015/2446], este valabilă în măsura în care se opune ca o transformare la rece (prin reducere la rece) să fie suficientă pentru a schimba originea țevilor finisate la cald de la subpoziția 730411 [și] care îndeplinesc standardul ASTM A312?”
18
Ca răspuns la o cerere de informații a Curții privind, printre altele, incidența transformării la rece suferite de țevile în cauză, instanța de trimitere a arătat, pe de o parte, că dimensiunile, structura și caracteristicile materialului acestor țevi au fost transformate în mod semnificativ și, pe de altă parte, că nu știa dacă țevile respective prezentau caracteristici care le făceau să poată fi utilizate în calitate de conducte de petrol sau conducte de gaze.
Cu privire la întrebarea preliminară
19
Prin intermediul întrebării formulate, instanța de trimitere solicită în esență să se stabilească dacă regula primară este validă în raport cu articolul 60 alineatul (2) din Codul vamal, în măsura în care nu prevede că țevile de la subpoziția 730441 din SA obținute la rece din țevi care se încadrează la subpoziția 730411 din SA pot fi considerate ca fiind originare din țara sau din teritoriul în care au fost supuse ultimei transformări sau prelucrări.
20
În această privință, trebuie arătat că, potrivit modului de redactare a regulii primare, tuburile și țevile de la subpoziția 730441 din SA sunt considerate ca fiind originare din țara în care au fost transformate fie din produse care se încadrează la o altă poziție din SA, fie prin reducerea la rece a „profilelor tubulare de la subpoziția 730449” din SA. Cu toate acestea, Curtea a declarat, în Hotărârea din 21 septembrie 2023, Stappert Deutschland (C‑210/22, EU:C:2023:693, punctul 66), că această regulă este lipsită de validitate în măsura în care exclude posibilitatea ca modificarea clasificării tarifare care rezultă din transformarea tuburilor și a țevilor de la subpoziția 730449 din SA în tuburi, țevi și profiluri tubulare, fără sudură, din fier sau din oțel, trase sau laminate la rece (reduse la rece) de la subpoziția 730441 din SA, să confere acestora din urmă caracterul de produse originare din țara în care a avut loc această modificare.
21
Prin urmare, rezultă că, astfel cum arată în esență instanța de trimitere, regula primară, interpretată în lumina acestei hotărâri, stabilește o diferență de tratament, în ceea ce privește determinarea originii, între o transformare la rece a tuburilor și țevilor de la subpoziția 730411 din SA și o transformare la rece a tuburilor și țevilor care se încadrează la subpoziția 730449 din SA.
22
Or, potrivit articolului 62 din Codul vamal, Comisia este împuternicită să adopte acte delegate pentru a stabili normele conform cărora se consideră că mărfurile au fost supuse ultimei transformări sau prelucrări substanțiale, justificate economic, efectuate într‑o întreprindere echipată în acest scop și din care a rezultat un produs nou sau care reprezintă stadiu de fabricație important într‑o anumită țară sau teritoriu, în conformitate cu articolul 60 din acest cod. Scopul acestor acte este de a preciza modul în care trebuie interpretate și aplicate în situații concrete criteriile abstracte stabilite în această din urmă dispoziție (Hotărârea din 21 septembrie 2023, Stappert Deutschland, C‑210/22, EU:C:2023:693, punctul 52 și jurisprudența citată).
23
Totuși, exercitarea acestei competențe a Comisiei se supune, astfel cum rezultă dintr‑o jurisprudență constantă a Curții, respectării anumitor cerințe. Obiectivele urmărite de un regulament delegat trebuie să fie de natură să justifice adoptarea sa, acest regulament delegat trebuie să respecte cerința motivării care se impune unui astfel de act, iar aprecierile Comisiei referitoare la stabilirea țării de origine a produselor cărora le este aplicabil regulamentul delegat menționat nu trebuie să fie afectate de o eroare de drept sau de o eroare vădită de apreciere în raport cu articolul 60 alineatul (2) din Codul vamal (Hotărârea din 21 septembrie 2023, Stappert Deutschland, C‑210/22, EU:C:2023:693, punctul 53 și jurisprudența citată).
24
Această origine trebuie, în orice caz, să fie stabilită în funcție de criteriul determinant reprezentat de „ultima transformare sau prelucrare substanțială” a mărfurilor în discuție. Această expresie trebuie înțeleasă, la rândul ei, ca făcând trimitere la etapa procesului de producție în cursul căreia aceste mărfuri dobândesc modul în care urmează să fie utilizate, precum și proprietăți și o compoziție specifice pe care nu le aveau înainte și care nu urmează să sufere ulterior modificări calitative importante (Hotărârea din 21 septembrie 2023, Stappert Deutschland, C‑210/22, EU:C:2023:693, punctul 54 și jurisprudența citată).
25
Examinarea pe cale judiciară a temeiniciei unei dispoziții dintr‑un act precum anexa 22-01 din Regulamentul delegat 2015/2446, care prevede regula primară, poate privi aspectul dacă, independent de orice eroare de drept, Comisia a săvârșit o eroare vădită de apreciere atunci când a efectuat această punere în aplicare a articolului 60 alineatul (2) din Codul vamal ținând seama de situația concretă în discuție (Hotărârea din 21 septembrie 2023, Stappert Deutschland, C‑210/22, EU:C:2023:693, punctul 55 și jurisprudența citată).
26
Potrivit jurisprudenței Curții, o diferență de tratament între transformări similare, precum cea evidențiată la punctul 21 din prezenta hotărâre, trebuie să fie justificată în mod obiectiv de Comisie pentru a se putea constata că aceasta nu a săvârșit o asemenea eroare (a se vedea în acest sens Hotărârea din 23 martie 1983, Cousin ș.a., 162/82, EU:C:1983:93, punctul 21, precum și Hotărârea din 21 septembrie 2023, Stappert Deutschland, C‑210/22, EU:C:2023:693, punctul 56).
27
În speță, Comisia susține că conformitatea cu standardul ASTM A312 a tuburilor și țevilor provenite din China, importate în India și care se încadrează la subpoziția 730411 din SA tinde să demonstreze că aceste produse erau deja produse finite, care nu puteau face obiectul unei transformări substanțiale justificate din punct de vedere economic care să determine o schimbare de origine.
28
Această instituție susține de asemenea, în esență, că transformarea la rece a tuburilor și a țevilor de la subpoziția 730411 din SA, care are ca efect modificarea acestora astfel încât să se încadreze la subpoziția 730441 din SA, nu conduce la a le conferi o destinație și o compoziție pe care nu le aveau anterior, în măsura în care au suferit ultimele modificări calitative cu ocazia transformării lor la cald care a condus la clasificarea lor la prima subpoziție. Astfel, o asemenea transformare la rece a acestor tuburi și țevi ar determina, desigur, modificări ireversibile ale acestor produse, în principal prin diminuarea dimensiunii lor, fără a împiedica însă utilizarea lor ca conducte de gaz sau de hidrocarburi și respectarea standardului ASTM A312, astfel cum sunt de acord toate părțile interesate care au prezentat observații Curții. Astfel, transformarea la rece menționată s‑ar distinge de transformarea la rece a eboșelor tubulare, care sunt produse semifinite, vizate de Hotărârea din 21 septembrie 2023, Stappert Deutschland (C‑210/22, EU:C:2023:693), și care se încadrează la subpoziția 730449 din SA.
29
În această privință, este necesar să se arate că mărfurile care figurează la subpozițiile 730411 și 730441 din SA sunt desemnate ca fiind, pentru prima dintre aceste subpoziții, tuburi și țevi obținute fără sudură, de tipul celor utilizate pentru conducte de petrol sau conducte de gaze din oțel inoxidabil, iar pentru a doua dintre subpozițiile menționate, alte tuburi și țevi fără sudură, cu secțiune circulară, din oțeluri inoxidabile și trase sau laminate la rece (reduse la rece).
30
Prin urmare, tuburile și țevile încetează să se încadreze la subpoziția 730411 din SA și devin susceptibile să se încadreze la subpoziția 730441 din SA printr‑o pierdere a proprietăților tipice pentru tuburile și țevile utilizate pentru conducte de petrol sau conducte de gaze, care nu conduce în mod necesar la o pierdere a proprietăților care le fac utilizabile în acest scop.
31
Din ceea ce precedă rezultă că o transformare la rece a tuburilor și a țevilor de la subpoziția 730411 din SA, care are ca efect modificarea acestora astfel încât să se încadreze la subpoziția 730441 din SA, deși poate determina o modificare importantă a proprietăților lor, nu conduce, numai pentru acest motiv, la o modificare a destinației și a compoziției inițiale a acestor tuburi și țevi.
32
Această apreciere nu este infirmată de răspunsul instanței de trimitere la cererea de informații a Curții, citată la punctul 18 din prezenta hotărâre, potrivit căreia o transformare la rece a țevilor care se încadrează la subpoziția 730411 din SA poate avea o incidență importantă asupra dimensiunilor, structurii și caracteristicilor acestor țevi. Astfel, din acest răspuns nu reiese nici că transformarea la rece a țevilor în discuție în litigiul principal era de o asemenea amploare încât aceste țevi au încetat să fie utilizabile pentru transportul petrolului și al gazelor, nici că compoziția lor a fost modificată. Dimpotrivă, o astfel de apreciere este confirmată de faptul că, după această transformare, țevile menționate sunt în continuare conforme cu standardul ASTM A312. Astfel cum arată Comisia, fără a fi contrazisă de celelalte părți interesate, această conformitate atestă posibilitatea de a utiliza aceleași țevi în calitate de conductă pentru transportul petrolului și al gazelor.
33
În aceste condiții, trebuie să se considere că diferența de tratament în ceea ce privește determinarea originii, stabilită prin regula primară, între o transformare la rece a tuburilor și țevilor care se încadrează la subpoziția 730411 din SA și o transformare la rece a tuburilor și țevilor care se încadrează la subpoziția 730449 din SA este justificată în mod obiectiv. Prin urmare, Comisia nu a săvârșit o eroare vădită de apreciere prin adoptarea acestei norme.
34
Ținând seama de ansamblul considerațiilor care precedă, este necesar să se răspundă la întrebarea adresată că examinarea acesteia nu a evidențiat niciun element de natură să afecteze validitatea regulii primare.
Cu privire la cheltuielile de judecată
35
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a opta) declară:
Examinarea întrebării preliminare nu a evidențiat niciun element de natură să afecteze validitatea regulii primare aplicabile mărfurilor de la subpoziția 730441 din Sistemul armonizat de denumire și codificare a mărfurilor, prevăzută în anexa 22-01 la Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii.
Semnături
(
*1
)	Limba de procedură: ceha.